**ELŐTERJESZTÉS**

**Szombathely Megyei Jogú Város Közgyűlésének 2024. december 19-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**I. Javaslat az önkormányzati bérlakások kezelésével kapcsolatos feladatátadáshoz szükséges döntések meghozatalára**

Szombathely Megyei Jogú Város Közgyűlésének 217/2024. (IX.26.) Kgy. sz. határozata alapján 2025. január 1. napjától a bérlakások kezelésével kapcsolatos feladatok beintegrálásra kerülnek Szombathely Megyei Jogú Város Polgármesteri Hivatalának (továbbiakban: Polgármesteri Hivatal) szervezetébe. A Közgyűlés a szóban forgó határozatában felkérte a polgármestert az átszervezéssel összefüggő dokumentumok módosításának előkészítésére, és azok Közgyűlés elé történő előterjesztésére. Továbbá a Közgyűlés felkérte Szombathely Megyei Jogú Város Jegyzőjét, és a SZOVA Nonprofit Zrt. vezérigazgatóját, hogy az átszervezéshez kapcsolódó szükséges munkáltatói intézkedéseket tegyék meg.

Az Önkormányzat a SZOVA Nonprofit Zrt.-vel folyamatosan egyeztetve a feladatmegosztásra tekintettel előkészítette az Üzemeltetési szerződés módosítását, valamint a döntés végrehajtása érdekében megállapodás került kidolgozásra a SZOVA Nonprofit Zrt. és a Polgármesteri Hivatal között a feladat átadásához kapcsolódó tárgyi eszközök, programok, feladatellátási helyek, ingatlanok átadásával, használatával kapcsolatban.

Az Üzemeltetési szerződés legfontosabb változásai az alábbiak:

* A lakás célú ingatlanok esetében a SZOVA Nonprofit Zrt. feladatkörében marad a bérleti szerződés megkötése, a lakbérkönyvelés, a bérleti szerződésben meghatározott kötelezettségek megszegése esetén történő végrehajtás, a bérlakások karbantartási, illetve felújítási munkálatainak lebonyolítása. A többi bérleménykezeléssel kapcsolatos feladat átkerül az önkormányzathoz, így az erre vonatkozó rendelkezések kikerültek a szerződésből.
* A nem lakás célú helyiségek üzemeltetési feladatait a SZOVA Nonprofit Zrt. látja el a továbbiakban is.
* A szerződés kiegészítésre került az Önkormányzat, mint megbízó által ellátandó feladatokkal.
* Rögzítésre kerül, hogy a szerződés szerinti eljárásrendet kell alkalmazni a SZOVA Nonprofit Zrt. tulajdonában álló, lakás célú ingatlanok szociális célú hasznosítása során.

A SZOVA Nonprofit Zrt. és a Polgármesteri Hivatal közötti megállapodásban rögzítésre kerülnek az alábbiak: ivazH

* a feladatellátáshoz szükséges ingóságokat a SZOVA NZrt. a Polgármesteri Hivatal részére rendelkezésre bocsátja mindösszesen 250.000,- Ft + ÁFA ellenértéken;
* a SZOVA NZrt. 12 db parkolóhelyet biztosít a Polgármesteri Hivatal Bérleménykezelési Irodájának dolgozói részére 2025. január 1. napjától a Szombathely, Kőszegi u. 32-42. szám alatti saját tulajdonú parkolójában, évi 1.000.000,- Ft + ÁFA bérleti díj ellenében;
* a Polgármesteri Hivatalhoz átkerülő házfelügyelőkre figyelemmel a SZOVA NZrt. kötelezettséget vállal arra, hogy a Szombathely, Óperint u. 18. szám alatti ingatlanban lévő, a feladat ellátását szolgáló, 88 m2 alapterületű helyiséget 2025. január 1. napjától a Polgármesteri Hivatal rendelkezésére bocsátja;
* a SZOVA NZrt. hozzájárul, hogy a fenti ingatlanok telephelyként feltüntetésre kerüljenek a Polgármesteri Hivatal működésével kapcsolatos dokumentumokban.

A módosításokkal egységes szerkezetű Üzemeltetési szerződés az előterjesztés **1. számú mellékletét**, a megállapodás az előterjesztés **2. számú mellékletét** képezi.

A Bérleménykezelési Iroda 2025. január 1. napjától 18 fő létszámmal kezdi meg tevékenységét, az alábbiak szerint:

* 1 fő irodavezető
* 8 fő bérleménykezelő
* 6 fő gondnok
* 1 fő bérleményellenőr
* 1 fő adminisztrátor
* 1 fő műszaki ügyintéző.

Tájékoztatom a Tisztelt Közgyűlést, hogy az érintett munkatársak kinevezéseinek, illetve a munkaszerződéseinek aláírása megtörtént, továbbá a tárgyi feltételek a Polgármesteri Hivatalban a januári munkakezdéshez rendelkezésre állnak.

Az Igazgatóság és a felügyelőbizottság határozata az ülésen kerül ismertetésre.

**II. Javaslat a Weöres Sándor Színház Nonprofit Kft.-t érintő döntés meghozatalára**

Tájékoztatom a Tisztelt Közgyűlést, hogy az Önkormányzat a Weöres Sándor Színház Nonprofit Kft.-vel 2010. évben bérleti szerződést kötött a szombathelyi 3505 hrsz.-ú, Akacs M. u. 7. szám alatti 6923 m2 alapterületű telekingatlanra, a rajta álló 3560 m2 alapterületű színházépülettel, valamint ingóságokkal együtt. A bérleti díj a szerződéskötéskor 3.000.000- Ft + ÁFA/hónap összegben került megállapításra, ami azóta nem emelkedett. A bérleti szerződés tárgyát képező ingatlanra (épülettel, ingóságokkal együtt) vonatkozóan Önkormányzatunk a bérleti díj aktualizálását kérte. A szakértői vélemény 5.700.000,- Ft + ÁFA/hónap összegű bérleti díjat állapított meg.

Javaslom a Tisztelt Közgyűlésnek, hogy a Weöres Sándor Színház Nonprofit Kft.-val kötött bérleti szerződés az aktualizált bérleti díj figyelembevételével kerüljön módosítása.

**III. Javaslat a Szombathelyi Távhőszolgáltató Kft.-t érintő döntések meghozatalára (3. számú melléklet)**

Tájékoztatom a Tisztelt Közgyűlést, hogy a Szombathelyi Távhőszolgáltató Kft. megküldte a 2025. évi létszám- és bértervre vonatkozó javaslatát. A fizikai állomány további növelését tervezi a társaság annak érdekében, hogy a kivitelezési csoportnak kapacitása legyen időszakos vállalkozási tevékenység végzésére is. A szellemi létszám növelése is szükséges, amely 1 fő gépészmérnök felvételét jelenti. A Kft. 2025. évre összesen 899.650 eFt bértömeget tervez.

A Társaság megküldte a 2025. évi Beruházási tervére vonatkozó javaslatát, amely szerint a társaság összesen 372.860.000,- Ft-ot tervez beruházásokra, amely az alábbiak szerint alakul:

|  |  |
| --- | --- |
| **Beruházási csoport** | **Tervezett összeg** |
| Távvezetéki beruházás | 124.000.000,- Ft |
| Kazánházi beruházás | 35.000.000,- Ft |
| Hőközponti beruházás | 90.480.000,- Ft |
| Energetikai, méréstechnikai fejlesztés | 13.400.000,- Ft |
| Felhasználói kör bővítés | 32.000.000,- Ft |
| Informatika | 28.980.000,- Ft |
| Logisztika | 39.000.000,- Ft |
| Stratégiai fejlesztés | 10.000.000,- Ft |
| **Összesen:** | **372.860.000,- Ft** |

A beruházási terv részletesen az előterjesztés mellékletében kerül ismertetésre.

2025. januárjában várhatóan az alábbi fejlesztési pályázatok kerülnek kiírásra, amelyekre a társaság pályázatot kíván benyújtani.

1. Távfűtési rendszer infrastruktúrájának korszerűsítése és fejlesztése (2024/MA/TÁVHŐ/01)

A Nemzetközi Fejlesztési és Forráskoordinációs Ügynökség Zrt. pályázati felhívást tesz közzé távfűtési rendszerek infrastruktúrájának korszerűsítésére és fejlesztésére irányuló beruházások támogatására, amelyhez az Energiaügyi Minisztérium, mint döntéshozó 44 milliárd forint keretösszegig biztosít forrást a támogató részére. Ebből 24 milliárd forint energiahatékonyságot fokozó infrastrukturális beruházások támogatására, 20 milliárd forint pedig távhővezetékek építésére, felújítására kerül felhasználásra.

A társaság jelenlegi ismeretei szerint a pályázatonként igényelhető támogatás összege minimum 20.000.000,- Ft, maximum 1.500.000.000,- Ft lehet.

1. Megújuló energián alapuló távfűtési rendszer korszerűsítése és fejlesztése (2024/MA/TÁVHŐ/02)

A Nemzeti Fejlesztési és Forráskoordinációs Ügynökség Zrt. pályázati felhívást tesz közzé távfűtési rendszerek infrastruktúrájának korszerűsítésére és fejlesztésére irányuló beruházások támogatására, amelyhez az Energiaügyi Minisztérium, mint döntéshozó 51 milliárd forint keretösszegig biztosít forrást a támogató részére. Ebből 20 milliárd forint a megújuló alapú kapcsolt hő- és villamosenergia termelő társaságok, míg 31 milliárd forint a megújuló energia alapú távhőtermelő társaságok és hulladékhő hasznosító társaságok számára áll rendelkezésre.

A társaság jelenlegi ismeretei szerint a pályázatonként igényelhető támogatás összeg minimum 200.000.000,- Ft, maximum 3.500.000.000,- Ft lehet.

A felügyelőbizottság határozata az ülésen kerül ismertetésre.

**IV. Javaslat a FALCO KC Szombathely Kft. 2024/2025. évi üzleti tervének elfogadására (4. számú melléklet)**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont am) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja korlátolt felelősségű társaság esetében, úgy az üzleti terv elfogadásáról a Közgyűlés jogosult dönteni.

A FALCO KC Szombathely Sportszolgáltató Kft. 2000. június 30-án alakult, melynek fő tevékenysége a Magyar Kosárlabdázók Országos Szövetsége által szervezett Nemzeti Bajnokság I. osztályában való részvétel.

A 2023/2024-es bajnoki évben a felnőtt csapat a bajnoki I. osztályú kosárlabda bajnokságban újra bajnoki címet szerzett, sorozatban ötödik alkalommal. A 2024/2025-ös bajnoki szezonban továbbra is Milos Konakov a vezetőedző.

A sportszervezet a most folyó bajnokságban három célt tűzött ki maga elé. Az Aréna Savaria nézőkkel való megtöltése hazai bajnoki és nemzetközi kupamérkőzések alkalmával és a nagyon fiatal átlagéletkorú csapat kialakításával az első négy közé jutást fogalmazta meg a bajnokságban az alapszakasz végéig.

A bajnoki szezonra szóló reklám és támogatói szerződések megkötésre kerültek. Az eddigi névadó szponzor a következő szezonra is megkötötte a szerződést a társasággal, valamint két kiemelt szponzori szerződést sikerült megkötni.

A TAO pályázaton a 2024/2025-ös bajnoki szezonra beadott sportfejlesztési programot utánpótlásképzésre, -nevelésre, -fejlesztésre az MKOSZ elfogadta. Az elnyert támogatási összegre a társasági adóval történő feltöltés 35 %-ban valósult meg, az MKOSZ ennek mértékéig engedélyezte a feltöltést.

A társaság a 2024/2025-ös üzleti évben 943.000 eFt bevétellel számol, melyből 522.000 eFt önkormányzati támogatás, 120.000 eFt pedig TAO sporttámogatás.

Az önkormányzat 2024. évi költségvetési rendeletének módosításában a FALCO KC Szombathely Sportszolgáltató Kft. támogatására 480 millió Ft összegű támogatás szerepel, ebből az első félévben kifizetésre került 212 millió Ft.

A Kft. 2024/2025. üzleti évben 940.100 eFt összegű kiadással, és 2.900 eFt tervezett eredménnyel számol.

A társaság felügyelőbizottsága az üzleti tervet a 2/2024. (XI. 11.) számú FEB határozatában elfogadta.

Javaslom, hogy a Tisztelt Közgyűlés a társaság üzleti tervét azzal fogadja el, hogy a Kft. részére az Önkormányzat a 2025. naptári évben nem biztosít magasabb összegű támogatást, mint a 2024. évben. Erre tekintettel a Közgyűlés kérje fel a társaság ügyvezetőjét, hogy a 2025/2026-os üzleti tervét a Közgyűlés 2025. április ülésére terjessze elő.

**V. Javaslat az AGORA Savaria Nonprofit Kft. által benyújtandó pályázat jóváhagyására**

Tájékoztatom a Tisztelt Közgyűlést, hogy az AGORA Savaria Kulturális és Médiaközpont Nonprofit Kft. ügyvezetője a Közgyűlés jóváhagyását kérte az alább ismertetett pályázat benyújtásához.

Kiíró: Médiatanács

Pályázati cél, tartalom:

Helyi vagy körzeti médiaszolgáltatási jogosultsággal hatósági szerződés vagy nyilvántartásba vétel alapján rendelkező audiovizuális médiaszolgáltatók számára televíziós közéleti magazinműsor, illetve televíziós hírműsor és kulturális magazinműsor készítésének vissza nem térítendő támogatása.

Pályázók köre: olyan magyarországi lineáris audiovizuális médiaszolgáltatók, akik a pályázati eljártásban résztvevő helyi vagy körzeti médiaszolgáltatási tevékenységet a pályázat benyújtása előtt már legalább 3 hónapja ténylegesen gyakorolják.

Az igényelhető támogatás az állandó műsorszám egy adására elnyerhető maximális összege közéleti magazin esetén 60.000 Ft, hírműsor esetén 40.000 Ft, kulturális magazin esetén 40.000 Ft.

A támogatási intenzitás mértéke a tervezett összköltség legfeljebb 67 %-a.

A megvalósítás időtartama 2025. május 1. – 2026. április 30.

A pályázati díj összege: 25.000,- Ft + áfa, azaz bruttó 31.750,- Ft.

Pályázat kódszáma: TVÁLLANDÓ2024

Benyújtási határidő: 2024. december 17.- 2025. január 16. 16:00 óra

A pályázat önerejét és a pályázati díjat a társaság saját erőből, a 2024. évi költségvetése terhére biztosítja, az további önkormányzati forrást nem igényel.

**VI. Javaslat a Szombathelyi Sportközpont és Sportiskola Nonprofit Kft.-t érintő döntések meghozatalára**

1. Könyvvizsgáló választás

Tájékoztatom a Tisztelt Közgyűlést, hogy a Szombathelyi Sportközpont és Sportiskola Nonprofit Kft. könyvvizsgálójának megbízatása 2024. november 30. napján lejárt.

A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.

A Polgári Törvénykönyvről szóló 2013. évi V. törvény 3:130. § (1) bekezdése alapján a könyvvizsgálót a legfőbb szerv választja, a (2) bekezdés szerint az állandó könyvvizsgálót határozott időtartamra, legfeljebb öt évre lehet megválasztani. Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés ag) pontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a könyvvizsgáló megválasztása és díjazásának megállapítása kérdésében a Közgyűlés dönt.

A társaság ügyvezetője az **Audikont Könyvvizsgáló és Gazdasági Tanácsadó Kft.** (9700 Szombathely, Verseny u. 1/C, cégjegyzékszám: 18-09-102100, személyében felelős könyvvizsgáló: Németh Tamás – MKVK száma: 002327) megválasztását javasolja 950.000,- Ft + ÁFA/üzleti év díjazás ellenében, 2028. november 30. napjáig. A felügyelőbizottság a könyvvizsgáló személyére és díjazására vonatkozó javaslatot a 6/2024. (11.07.) FEB határozatában jóváhagyta, amely az előterjesztés 5. számú melléklete.

2. Javaslat a HVSE keretein belül működő szakosztályokat érintő döntés meghozatalára

Tájékoztatom a Tisztelt Közgyűlést, hogy megjelent a Szombathelyi MÁV Haladás Vasutas Sportegyesület 2023. évi beszámolója, amely szerint az egyesület kezelhetetlennek tűnő pénzügyi nehézségekkel küzd. Az egyesületnek jelenleg 14 szakosztálya van (labdarúgás, futsal, kézilabda, röplabda, sakk, birkózás, súlyemelés, sportíjászat, ökölvívás, tájfutás, atlétika, tenisz, judo, asztalitenisz) közel 900 sportolóval.

Önkormányzatunk felelősséget érez ezen szakosztályokban sportolókért, ezért a zavartalan működés érdekében lehetőséget kívánunk biztosítani, hogy a szakosztályok a Szombathelyi Sportközpont és Sportiskola Nonprofit Kft. keretein belül működhessenek tovább azzal, hogy a korábban a HVSE részére biztosított állami támogatásokat a jövőben a Sportközpont kaphassa meg. E megoldási lehetőséggel kapcsolatosan december 6-án személyes egyeztetést folytattam Dr. Schmidt Ádám sportért felelős államtitkárral. Az egyeztetés eredményéről a Tisztelt Közgyűlést szóban fogom tájékoztatni.

A HVSE jelenleg az Önkormányzattal kötött megállapodás alapján ingyenesen használja a szombathelyi 3675 és 3673/2 hrsz.-ú ún. Kenderesi úti edzőpályákat, valamint a Szombathelyi Sportközpont és Sportiskola Nonprofit Kft.-vel kötött szerződés szerint a Sportligetben található 6 db teniszpályát. Javaslom, hogy amennyiben a fentiek alapján a HVSE szakosztályai átkerülnek a Szombathelyi Sportközpont és Sportiskola Nonprofit Kft.-hez, úgy a Közgyűlés kezdeményezze az ingyenes használati jogviszonyok megszüntetését.

3. Üzleti terv

Javaslom, hogy a FALCO KC Szombathely Kft.-vel egyező módon a Közgyűlés kérje fel a társaság ügyvezetőjét, hogy a Szombathelyi Sportközpont és Sportiskola Nonprofit Kft. 2025/2026-os üzleti tervét a Közgyűlés 2025. április ülésére terjessze elő.

**VII. Javaslat a Szombathelyi Fedett Uszoda és Termálfürdő 2025. évi működtetési tervének elfogadására (6. számú melléklet)**

A VASIVÍZ Zrt. a Szombathelyi Fedett Uszoda és Termálfürdő üzemeltetője az Önkormányzattal kötött Működtetési és Támogatási szerződésben rögzített feltételek szerint. Tájékoztatom a Tisztelt Közgyűlést, hogy a megállapodás alapján a Zrt. elkészítette a fürdőüzemeltetés egészére vonatkozó 2025. évi működtetési tervét.

A szerződés szerint az Önkormányzat Közgyűlése a terveket megtárgyalja, és határozatban rögzíti a következő évre szükséges önkormányzati forrásigényt.

A Fürdőkomplexum üzemi bevétele összesen 418.111 eFt, amelyből a működtetési és támogatási megállapodás 2023. évi módosításának köszönhetően a tulajdonosi támogatás 200.000 eFt.

Az összes költsége 493.956 eFt, amely anyagköltségből, energiaköltségekből, bérköltségekből, karbantartási és egyéb költségekből tevődik össze. 2025. évben a társaság 75.845 eFt veszteséggel számol. A társaság 2025. évi tervei szerint a 200.000 eFt összegen felül nem igényel további önkormányzati támogatást a fürdőüzemeltetéshez.

**VIII. Javaslat a zöldfelületi rendszerek fenntartására, valamint e feladatokhoz kapcsolódó egyéb szolgáltatások végzésére a Szombathelyi Parkfenntartási Kft-vel kötött parkfenntartási szerződéssel kapcsolatos döntés meghozatalára (7. számú melléklet)**

Szombathely Megyei Jogú Város Önkormányzata 2023. december 21-én a Szombathelyi Parkfenntartási Kft.-vel kötött vállalkozási szerződést a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások ellátására. A Vállalkozóval kötött szerződés 2024. december 31-én lejár.

Szombathely Megyei Jogú Város Önkormányzatának a közbeszerzésekről szóló 2015. évi CXLIII. törvény (továbbiakban: Kbt.) 9. § (1) bekezdés h) pontja alapján a kivételi körre tekintettel, és a versenyszabályzat 5.2. f./ pont alapján lehetősége van a város tulajdonában álló közterületi és egyéb zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzése tárgyában a Szombathelyi Parkfenntartási Kft.-vel vállalkozási szerződés megkötésére (in-house szerződés).

A város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó, az előterjesztés 7. számú mellékletét képező, 1 éves időtartamra szóló és bruttó 550.000.000 Ft-os keretösszegű szerződés tervezetet javaslom elfogadásra.

A keretösszeg meghatározásával a 2022. évi feladatellátás szintjét tudja a Szombathelyi Parkfenntartási Kft. biztosítani. A keretösszeg a 2022-2023. évben végrehajtott bérfejlesztések bérköltsége és a dologi kiadások fedezésére elegendő.

A fametszés, fakivágás mennyisége növekszik, mert a változó klíma következtében megnövekedett a kivágandó és szárazgallyazandó fák mennyisége. A fűnyírás is változást takar. A családi házas övezetek árkai és vendégjárdái évi 2 alkalommal; a lakótelepek, parkok, játszóterek, fő közlekedési útvonalak évi 5 alkalommal kerülnek nyírásra; a belváros, Csónakázótó és Brenner János liget marad a mostani gyakorisággal.

Az egységáron alapuló vállalkozási szerződés az egyes munkatípusokat munkafázisai alapján részletezi, leírja a munkamenetet. Az elvégzett munkatípusokra meghatározott egységárak alapján történik az elszámolás. A szerződés 1. számú mellékletét képezi a munkákat leíró táblázat, a munkatípusokra jellemző mennyiségi egységekkel (db, m², m, kg…). Az egységár és az irányszámok szorzata adja az egyes munkatípusok egy évre vonatkozó értékét, összesítve a parkfenntartás éves költségét. A vállalkozási szerződés mellékletei:

1. számú melléklet: Parkfenntartási munkatípusok táblázata

2. számú melléklet: Közterületi játszó- és fitnesz eszközök

3. számú melléklet: Utcabútorok, parkberendezések

4. számú melléklet: Közterületi szökőkutak, automata öntözőrendszerek, ivókutak

5. számú melléklet: Közterületi szobrok, műalkotások

6. számú melléklet: Kutyafuttató területek

7. számú melléklet: Sportpályák

8. számú melléklet: Egynyári és évelő virágágyak

9. számú melléklet: Vegyszeres gyomirtáshoz parkolók, útszegélyek, burkolt árkok

10. számú melléklet: Növényvédelem – fák

11. számú melléklet: Elszámolási mintatáblázat és munkanemenkénti részletező

12. számú melléklet: Számlázási ütemterv

részletezik a parkfenntartási munkák tárgykörébe tartozó részletes mennyiségi kimutatásokat.

Kérem a Tisztelt Közgyűlést, hogy a város tulajdonában álló közterületi és egyéb zöldfelületi rendszerek fenntartásához, valamint e feladatokhoz kapcsolódó egyéb szolgáltatások elvégzéséhez szükséges költségvetési fedezet biztosításáról a 2025. évre vonatkozóan gondoskodni, valamint a fenti munkákra vonatkozó vállalkozási szerződést elfogadni szíveskedjen.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2024. december 11.**

**/: Dr. Nemény András :/**

**I.**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a SZOVA Nonprofit Zrt. és Szombathely Megyei Jogú Város Önkormányzata között létrejött Üzemeltetési szerződést az előterjesztés 1. számú melléklete szerinti tartalommal elfogadja, egyúttal felhatalmazza a polgármestert a módosításokkal egységes szerkezetű megállapodás aláírására.
2. Szombathely Megyei Jogú Város Közgyűlése a SZOVA Nonprofit Zrt. és Szombathely Megyei Jogú Város Polgármesteri Hivatala között a bérleménykezelési feladatok átvételéhez kapcsolódó megállapodást az előterjesztés 2. számú melléklete szerinti tartalommal elfogadja és felhatalmazza a jegyzőt annak aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság vezérigazgatója)

**Határidő:** azonnal

**II.**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Weöres Sándor Színház Nonprofit Kft.-vel kötött bérleti szerződést 2025. január 1. napjával akként módosítja, hogy a bérleti díj 5.700.000,- Ft + ÁFA/hónap összegben kerül megállapításra, a szerződés egyebekben változatlan feltétekkel marad hatályban.
2. A Közgyűlés felhatalmazza a polgármestert a bérleti szerződés módosításának aláírására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Szabó Tibor András, a társaság ügyvezetője)

**Határidő:** azonnal

**III.**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Szombathelyi Távhőszolgáltató Kft. 2025. évi létszám- és bértervét, valamint beruházási tervét az előterjesztés 3. melléklete szerint a taggyűlésnek jóváhagyásra javasolja.
2. A Közgyűlés elveikben támogatja, hogy a Szombathelyi Távhőszolgáltató Kft. pályázatot nyújtson be a Nemzeti Fejlesztési és Forráskoordinációs Ügynökség Zrt. által kiírt 2024/MA/TÁVHŐ/01 és 2024/MA/TÁVHŐ/02 kódszámú felhívásokra. A Közgyűlés felhatalmazza a Városstratégiai, Idegenforgalmi és Sport Bizottságot végleges pályázati dokumentáció jóváhagyására.
3. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntéseket képviselje.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Molnár Miklós, a Szombathelyi Távhőszolgáltató Kft. ügyvezetője

Kovács Cecília, a SZOVA Nonprofit Zrt. vezérigazgatója)

**Határidő:** társaság taggyűlése

**IV.**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a FALCO KC Szombathely Sportszolgáltató Kft. 2024/2025. üzleti évre vonatkozó üzleti tervét 522.000.000,- Ft önkormányzati működési támogatással, 2.900 eFt tervezett adózott eredménnyel – az előterjesztés 4. számú melléklete szerinti tartalommal – jóváhagyja.
2. A Közgyűlés úgy határoz, hogy a FALCO KC Szombathely Kft. részére a 2025. költségvetési évben legfeljebb ugyanakkora összegű működési támogatást biztosít, mint 2024. évben. Erre tekintettel a Közgyűlés felkéri a társaság ügyvezetőjét, hogy a 2025/2026-os üzleti tervét a Közgyűlés 2025. áprilisi ülésére terjessze elő.

**Felelős**: Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Gráczer György, a társaság ügyvezetője)

**Határidő:** 1. pont: azonnal

2. pont: a Közgyűlés 2025. áprilisi ülése

**V.**

**Határozati javaslat**

**……/2024. (XII. 19.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVÁLLANDÓ2024 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet, további önkormányzati forrást nem igényel.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Horváth Zoltán, a társaság ügyvezetője)

**Határidő:** azonnal

**VI.**

**Határozati javaslat**

**……/2024. (XII. 19.) Kgy. sz. határozat**

Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft. könyvvizsgálójának – a társaság felügyelőbizottságának 6/2024. (11.07.) FEB határozatában tett javaslata alapján – az Audikont Könyvvizsgáló és Gazdasági Tanácsadó Kft.-t (9700 Szombathely, Verseny u. 1/C, cégjegyzékszám: 18-09-102100, személyében felelős könyvvizsgáló: Németh Tamás - MKVK száma: 002327) választja meg 2028. november 30. napjáig, 950.000,- Ft + ÁFA/üzleti év díjazás ellenében.

**Felelős**: Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője)

**Határidő**: azonnal

**VII.**

**Határozati javaslat**

**……/2024. (XII. 19.) Kgy. sz. határozat**

1./ Szombathely Megyei Jogú Város Közgyűlése kinyilvánítja azon szándékát, amely szerint a Szombathelyi MÁV Haladás Vasutas Sportegyesület 14 szakosztályának jövője érdekében lehetőséget biztosít a jövőben a szakosztályok számára a Szombathelyi Sportközpont és Sportiskola Nonprofit Kft. keretein belül történő tovább működésre azzal a feltétellel, hogy a korábban a HVSE részére biztosított állami támogatásokra a jövőben a Kft. lesz jogosult.

2./ A Közgyűlés felhatalmazza a társaság ügyvezetőjét, hogy a fenti döntés végrehajtása érdekében szükséges intézkedéseket megtegye.

3./ A Közgyűlés felhatalmazza a polgármestert és a Szombathelyi Sportközpont és Sportiskola Nonprofit Kft. ügyvezetőjét a fenti döntés alapján keletkezett dokumentumok aláírására.

4./ Amennyiben HVSE és az Önkormányzat között a szombathelyi 3675 és 3673/2 hrsz.-ú edzőpályákra vonatkozó, valamint a Szombathelyi Sportközpont és Sportiskola Nonprofit Kft. és a HVSE között a Sportligetben található 6 db teniszpályára vonatkozó ingyenes használatba-adási megállapodásokban érintett szakosztályok működése a jövőben az 1./ pont alapján átkerül a Szombathelyi Sportközpont és Sportiskola Nonprofit Kft.-hez, úgy a Közgyűlés kezdeményezi a HVSE-vel kötött az ingyenes használati jogviszonyok megszüntetését.

**Felelős**: Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője)

**Határidő**: azonnal

**VIII.**

**Határozati javaslat**

**……/2024. (XII. 19.) Kgy. sz. határozat**

A Közgyűlés felkéri a Szombathelyi Sportközpont és Sportiskola Nonprofit Kft. ügyvezetőjét, hogy a 2025/2026-os üzleti tervét a Közgyűlés 2025. áprilisi ülésére terjessze elő.

**Felelős**: Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője)

**Határidő**: azonnal

**IX.**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Szombathelyi Fedett Uszoda és Termálfürdő VASIVÍZ Zrt. által elkészített 2025. évi működtetésre vonatkozó tervét – az előterjesztés 6. számú melléklete szerinti tartalommal – jóváhagyja.
2. A Közgyűlés 2025. évre vonatkozóan a Szombathelyi Fedett Uszoda és Termálfürdő működtetési költségeihez 200 millió Ft összegű támogatást biztosít.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Krenner Róbert, a Zrt. vezérigazgatója)

**Határidő**: társaság taggyűlése

**X.**

**Határozati javaslat**

**……/2024. (XII. 19.) Kgy. sz. határozat**

1. A Közgyűlés jóváhagyja a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó, az előterjesztés 7. számú mellékletét képező, 1 éves időtartamra szóló szerződés tervezetet.
2. A Közgyűlés a szükséges bruttó 550.000.000 Ft-os keretösszegű pénzügyi fedezetet Szombathely Megyei Jogú Város Önkormányzata 2025. évi költségvetési rendeletében biztosítja.
3. A Közgyűlés felhatalmazza a polgármestert a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó Vállalkozási szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

dr. Gyuráczné dr. Speier Anikó, Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** azonnal /az 1. pont vonatkozásában/

2025. évi költségvetési rendelet elfogadása /a 2. pont vonatkozásában/

2025. január 10. /a 3. pont vonatkozásában/